Document ID: 32011D0047

A BIZOTTSÁG HATÁROZATA
(2011. január 20.)
a Holland Antillákról behozott cukor tekintetében a 2001/822/EK tanácsi határozatban előírt származási szabályoktól való eltérésről
(az értesítés a C(2011) 140. számú dokumentummal történt)
(2011/47/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Közösség és a tengerentúli országok és területek társulásáról szóló, 2001. november 27-i 2001/822/EK tanácsi határozatra (tengerentúli társulási határozat) (1) és különösen annak III. melléklete 37. cikkére,
mivel:
(1)
A 2001/822/EK határozat III. melléklete meghatározza a „származó termék” fogalmát és az igazgatási együttműködés módszereit. A melléklet 37. cikke értelmében a származási szabályoktól akkor engedélyezhető eltérés, ha azt az adott országban vagy területen meglévő iparágak fejlődése vagy új iparágak létrehozása indokolja.
(2)
A 2009/699/EK bizottsági határozat (2) elutasította a 2009-ben a korábbi eltérési lehetőség meghosszabbítása érdekében benyújtott kérelmet, egyúttal azonban engedélyezte a kért új eltérést, és az abban meghatározott mennyiségek tekintetében 2009-re és 2010-re vonatkozóan odaítélésre kerültek a Holland Antillák részére a cukorbehozatalt lehetővé tévő importengedélyek.
(3)
A 2009/699/EK határozattal engedélyezett mennyiségek felhasználására vonatkozóan a Holland Antillák által a Bizottságnak megküldött negyedéves kimutatások alapján megállapítható, hogy a 2010. évre vonatkozó eltérés keretében az engedélyezett 7 000 tonnából az év folyamán eddig mintegy 2 500 tonnát használtak fel.
(4)
2010. augusztus 24-én Hollandia a Holland Antillák érdekében a 2011. január 1-jétől2013. december 31-ig, azaz a 2001/822/EK határozat alkalmazásának végéig terjedő időszakra ismét kérte a 2001/822/EK határozat III. mellékletében előírt származási szabályoktól való eltérés engedélyezését. A Holland Antillák hatóságai 2010. szeptember 8-án és 2010. október 11-én kiegészítő információkat szolgáltattak. A kérelem mindöszszesen évi 7 000 tonna olyan cukorterméket érint, amely harmadik országokból származik, és amelyet a Holland Antillákon az Unióba való kivitel céljából feldolgoznak.
(5)
A kérelem annak engedélyezésére vonatkozik, hogy a harmadik országból származó nyerscukorból a Holland Antillákon ízesítés, színezés, őrlés és egyéb feldolgozási műveletek révén tömbcukrot készítsenek, és ezáltal a kérdéses cukor a tengerentúli országokból és területekről (TOT) származóvá váljék. A Holland Antillák ezen túlmenően a 2011., a 2012. és a 2013. évre vonatkozóan az AKCS/EU-TOT kumuláció céljából a 2001/822/EK határozat III. mellékletének 6. cikke alapján ideiglenesen engedélyezhető éves mennyiség 7 000 tonnában való megállapítását is kéri.
(6)
A kérelem egyrészt minőségi, másrészt beszerezhetőségi megfontolásokon alapul: a karibi térségben előállított AKCS-cukor nem felel meg az uniós fogyasztóknak szánt minőségi cukor gyártásához szükséges kritériumoknak, és a kedvezőtlen időjárás miatt folyamatosan hiánycikknek számít. Az AKCS-országok a területükön előállított cukrot egyre gyakrabban közvetlenül exportálják az Amerikai Egyesült Államokba vagy az Európai Unióba. Az Európai Unió nem állít elő elegendő mennyiségben nyers nádcukrot, amely pedig a szóban forgó késztermékek előállításához szükséges volna. Ezért indokoltnak tekinthető, hogy a Holland Antillákon a nyerscukrot olyan szomszédos, az Unióhoz nem tartozó harmadik országokból szerezzék be, amelyek nem AKCS-országok és nem tengerentúli országok vagy területek.
(7)
A kiegészítő információszolgáltatás keretében Hollandia jelezte, hogy a kért eltérés kedvezményezettje, a Holland Antillák cukoripara tevékenységének diverzifikálására törekszik, és a jövőben cukorkeverékek és „biocukor” előállításával is kíván foglalkozni - két olyan termékkörrel, amelynek piaca határozottan elkülönül a kért eltérés hatálya alá tartozó cukrokétól. A diverzifikáció egyelőre még elégtelen, így az eltérésre azért is szükség van, hogy alkalmazásával előteremthető legyen a további átálláshoz szükséges beruházások tőkeigénye.
(8)
A 2001/882/EK határozat III. mellékletében előírt származási szabályoktól való eltérés iránti új kérelem, amely a 1701 11 90, a 1701 99 10 és a 1701 91 00 KN-kód alá tartozó termékekre vonatkozik 7 000 tonna erejéig, az említett melléklet 37. cikkének (1), (3) és (7) bekezdése alapján bizonyos feltételek fennállása esetén indokolt, figyelemmel arra, hogy az említett rendelkezések a tengerentúli országok és területek gazdasági szereplőinek jogos érdekei és az uniós cukorpiac közös szervezésének külső dimenziója elé tűzött célok közötti egyensúly megteremtését célozzák.
(9)
A Holland Antilláknak jogos érdeke fűződik ahhoz, hogy az eltérés olyan, tényleges feldolgozási műveletek alkalmazásával előállított cukrokra vonatkozzék, amelyekben a nyerscukor értékén felüli hozzáadott érték a végtermék értékének legalább 45 %-a. Az eltérés engedélyezése hozzá fog járulni ahhoz, hogy a meglévő iparágak továbbra is képesek legyenek áruikat az Európai Unióba exportálni. A kért eltérés alkalmazásával a várakozások szerint megteremthető a termékek és a tevékenység diverzifikálásához szükséges további beruházások finanszírozását biztosító áruforgalom, és ennek köszönhetően az érintett iparágak a jövőben már nem fognak rászorulni arra, hogy a mostanihoz hasonló eltérés lehetőségét kérjék.
(10)
Másrészről a származási kumuláció szabályai nem kínálnak megoldást a Holland Antillák cukoripara számára. A 2001/822/EK határozat III. melléklete 6. cikkének (4) bekezdése rendelkezik azokról a határidőkről és mennyiségi korlátokról, amelyek mellett a származási kumulációra ideiglenesen lehetőség van, és amelyek egyrészről igazodnak az Unió közös piacszervezésének célkitűzéseihez, másrészről pedig kellő tekintettel vannak a tengerentúli országok és területek gazdasági szereplőinek jogos érdekeire. Az érintett mennyiségek az elmúlt időszakban fokozatosan csökkentek, és a lehetőség 2011. január 1-jétől fogva - az éves mennyiség nulla tonnára való csökkenésével - véglegesen megszűnik.
(11)
A 2001/822/EK határozat III. melléklete 6. cikkének (4) bekezdése, amely az AKCS/EK-TOT származási kumulációnak a cukor tekintetében történő megszüntetéséről rendelkezik, az Unió azon törekvéséről tanúskodik, hogy a cukorra alkalmazandó különös származási szabályok szigorítása révén megfelelően figyelembe vegye a cukorpiacon érdekelt európai uniós gazdasági szereplőket. Ezt az elvet kell alkalmazni azoknak a mennyiségeknek a meghatározása során is, amelyekre vonatkozóan engedélyezhető az eltérés. A szigorításokat az is indokolja, hogy az Unió a közeljövőben szabad kereskedelmi megállapodások megkötésére irányuló tárgyalásokat tervez kezdeni egyes olyan latin-amerikai országokkal, amelyekből a Holland Antillák a cukrot általában beszerzi. Figyelemmel a Holland Antillák érintett iparágainak azon szándékára, hogy diverzifikáció útján csökkentsék a mostanihoz hasonló eltérés iránti kérelmeket szükségessé tévő cukortermékek gazdasági súlyát, az eltérés lehetőségét időben csökkenő mennyiségek tekintetében helyénvaló engedélyezni.
(12)
A korábban engedélyezett eltérések céljából igénybe vehető mennyiségi keretek kihasználásának mértékét figyelembe véve induló mennyiségként indokolt a jelenlegi ténylegesen felhasznált mennyiség kétszeresét megállapítani, tiszteletben tartva ezzel a meglévő iparágak azon képességét, hogy folytassák az Unióba irányuló exportjukat. A rendszer tervezett megszüntetését figyelembe véve a kérelem tárgyidőszakára folyamatosan csökkenő éves mennyiségeket indokolt meghatározni. A megszüntetésnek ugyanakkor lehetővé kell tennie a Holland Antillákon szükséges további beruházások finanszírozását biztosító áruforgalom megteremtését, és ösztönöznie kell az ottani cukoripart a tervezett diverzifikáció végigvitelére.
(13)
Az eltérést - bizonyos, a mennyiségekre, a felügyeletre és az időtartamra vonatkozó feltételekkel - 2011-re legfeljebb 5 000 tonna, 2012-re legfeljebb 3 000 tonna, 2013-ra legfeljebb 1 500 tonna vonatkozásában indokolt engedélyezni.
(14)
Az eltérés ezekkel a feltételekkel sem egyetlen uniós gazdasági ágazatban, sem meglévő uniós iparág számára nem fog jelentős károkat okozni.
(15)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (3) szabályokat állapít meg a vámkontingensek kezelésére vonatkozóan. Ezeket a szabályokat indokolt értelemszerűen alkalmazni a szóban forgó eltéréssel érintett mennyiségek kezelése során is.
(16)
Mivel a jelenlegi eltérés 2010. december 31-ig alkalmazható, és az új eltérés iránti kérelem a 2011. január 1-jétől2013. december 31-ig terjedő időszakra vonatkozik, az eltérést 2011. január 1-jétől fogva, az említett időszak folyamán indokolt lehetővé tenni.
(17)
Az e határozatban előírt intézkedések összhangban vannak a Vámkódex Bizottság véleményével,
ELFOGADTA EZT A HATÁROZATOT:
1. cikk
A 2001/822/EK határozat III. mellékletében foglalt rendelkezésektől eltérve a nem származó cukorból előállított, a 1701 11 90, a 1701 99 10 és a 1701 91 00 KN-kód alá tartozó, a Holland Antillákon feldolgozási műveletek útján előállított cukortermékeket a Holland Antillákról származónak kell tekinteni, amennyiben teljesülnek az e határozat 2., 3. és 4. cikkében meghatározott feltételek.
2. cikk
Az 1. cikkben előírt eltérés az e határozat mellékletében meghatározott azon termékekre és mennyiségekre alkalmazandó, amelyeket az Unióban történő szabad forgalomba bocsátás céljából 2011. január 1. és 2013. december 31. között a Holland Antillák mint származási ország megjelölésével bejelentenek.
3. cikk
Az e határozat mellékletében meghatározott mennyiségek kezelése során a 2454/93/EGK rendeletnek a vámkontingensek kezelésére vonatkozó 308a., 308b. és 308c. cikke szerint kell értelemszerűen eljárni.
4. cikk
A Holland Antillák vámhatóságai kötelesek megtenni a 2. cikkben meghatározott termékek kivitelének mennyiségi ellenőrzése érdekében szükséges intézkedéseket.
Ebből a célból a szóban forgó termékekre vonatkozóan kibocsátott valamennyi EUR.1 szállítási bizonyítványon kötelesek utalni erre a határozatra.
A Holland Antillák illetékes hatóságai kötelesek negyedévenként kimutatást benyújtani a Bizottságnak azokról a mennyiségekről, amelyekre e határozat alapján EUR.1 szállítási bizonyítványt bocsátottak ki, továbbá megadni e bizonyítványok sorszámát.
5. cikk
Az e határozat értelmében kibocsátott EUR.1 szállítási bizonyítványok 7. rovatába a következő bejegyzések valamelyikét kell tenni:
-
„Derogation - Decision 2011/47/EU”,
-
„Dérogation - Décision 2011/47/UE”.
6. cikk
E határozat rendelkezéseit 2011. január 1-jétől2013. december 31-ig kell alkalmazni.
7. cikk
Ennek a határozatnak a tagállamok a címzettjei.
Kelt Brüsszelben, 2011. január 20-án.

Labels: 3
17
18
15